প্রকাশ: ২০১৮-০২-২৪ ১১:২৭:৩৬ এএম || আপডেট: ২০১৮-০২-২৪ ২:২২:০৯ পিএম
ঠাকুরগাঁও সংবাদাদাতা : ঠাকুরগাঁও শহরের নিশ্চিন্তপুর কওমী মাদ্রাসার ছাত্র আবু বক্করের (১৬) আগুনে দগ্ধ লাশ উদ্ধার করেছে পুলিশ। মাদ্রাসার সুপারসহ আটজনকে জিজ্ঞাসাবাদের জন্য থানায় ডেকে নেওয়া হয়েছে।
শনিবার সকালে মাদ্রাসার বাথরুম থেকে লাশ উদ্ধার করা হয়। পরিবারের স্বজনরা দাবি করেছেন, এটি রহস্যজনক হত্যাকাণ্ড। আবু বক্কর সদর উপজেলার জগন্নাথপুর ইউনিয়নের বাহাদুরপাড়া এলাকার সিরাজুল ইসলামের ছেলে।
মাদ্রাসার শিক্ষার্থী ও স্থানীয়রা জানান, ফজরের নামাজের পর পুলিশ এসে বাথরুমের দরজা ভেঙে লাশ উদ্ধার করে।
আবু বক্করের স্বজনরা জানান, শুক্রবার সকালে আবু বক্কর বাসায় আসে। ২০০ টাকা নিয়ে সন্ধ্যার আগেই মাদ্রাসায় চলে যায়। এটি রহস্যজনক হত্যাকাণ্ড। মাদ্রাসা কর্তৃপক্ষ এটিকে আত্মহত্যা বলে দাবি করছে।
ঠাকুরগাঁও সদর থানার অফিসার্স ইনচার্জ আব্দুল লতিফ জানান, পুলিশ লাশ উদ্ধার করে ময়নাতদন্তের জন্য পাঠিয়েছে। এটি হত্যা না আত্মহত্যা- তা তদন্ত সাপেক্ষে বলা যাবে। জিজ্ঞাসাবাদের জন্য মাদ্রাসার সুপারসহ আটজনকে থানায় নিয়ে আসা হয়েছে। পরে তদন্ত সাপেক্ষে আইনগত ব্যবস্থা নেওয়া হবে।
রাইজিংবিডি/ঠাকুরগাঁও/২৪ ফেব্রুয়ারি ২০১৮/তানভীর হাসান তানু/বকুল